钦定古今图书集成/明伦汇编/闺媛典/第310卷 > 皇清四十三 > 金官祐妻程氏
## 钦定古今图书集成/明伦汇编/闺媛典/第310卷 > 皇清四十三 > 金官祐妻程氏

按休宁金氏《家乘》：程氏官祐妻。祐年十八娶氏，明年生子，越二年，祐殁。祐幼，攻苦数不售，自奋益励，遂得疾。家贫，曾王母及王母具在，祐父仰事不足，无暇为祐计药饵，氏典衣饰供之，不效，割股肉以进，卒不治而死。死之日，氏哀号垂绝，父遣人谕之曰：“上有三代老亲，下有三龄弱息，义不可死。” 用是少自宽解。逾三载子殇。十数年间，曾祖姑以及舅姑相继俱下世，葬祭皆氏一人承理，而心胆碎裂，形骸骨立。不数月大病，劝以药，不受，曰：“死犹恨晚。” 遂不起，年四十有五。氏为芳干程昌养次女。昌养故邑中耆士，家训可法。氏之守节而死也，人称其有自云。